7 vas ná reeks inbrake by huis in Kirkwood | Netwerk24
Deur Cara-Lee Dorfling 24 April 2019 13:56
Die groep mans, tussen die ouderdom van 24 jaar en 32 jaar, is Dinsdag in dié Oos-Kaapse sitrusdorp aangekeer nadat die polisie 'n toegewyde span speurders saamgestel het om die vlaag huisbrake te ondersoek.
Ammunisie en gereedskap is onder die vermoedelik gesteelde artikels wat 'n groep inbrekers oor die Paasnaweek uit 'n huis in Anglestraat in Kirkwood gebuit het. Foto: Verskaf
Volgens die polisie is daar tussen Saterdag en Dinsdag by dieselfde huis in Anglestraat in Kirkwood ingebreek terwyl die huiseienaars oor die Paasnaweek weg was.
Kapt. Gerda Swart, polisiewoordvoerder, sê die eerste inbraak was Saterdag. Die inbrekers het toe die motorhuis se deur beskadig om toegang tot die huis te verkry. Verskeie huishoudelike artikels is in dié inbraak gesteel.
Beamptes van 'n plaaslike veiligheidsmaatskappy het die huis ná die inbraak weer beveilig.
Swart sê na bewering het dieselfde groep inbrekers Maandagoggend weer by die huis toegeslaan. Dié keer is 'n skuifdeur verwyder om toegang tot die huis te verkry. Verskeie artikels is weer gesteel.
Daardie Maandagaand het 'n groep weer by die huis opgedaag, maar 'n veiligheidsbeampte het hulle ingewag.
Hy het die groep mans agternagesit, maar hulle het hom ontduik.
Sakke vol vermoedelik gesteelde goedere is deur die polisie teruggekry nadat hulle op 'n huis in Aquapark in Kirkwood toegeslaan het. Foto: Verskaf
Dinsdag in die vroeë oggendure het vermoedelik dieselfde groep wéér na die huis teruggekeer. Die skuifdeur is weer verwyder. Dié keer het die inbrekers glo petrol oor die meubels in die huis, asook teen die huis se buitemure, gegooi, waarna hulle die voordeur aan die brand gesteek het.
Swart sê veiligheidsbeamptes het die brand met water uit die swembad geblus. Net geringe skade is aangerig.
Die inbrekers het egter weer daarin geslaag om van die toneel af te vlug.
Nóg ammunisie wat vermoedelik by die huis in Anglestraat gesteel is tydens 'n reeks inbrake hier oor die Paasnaweek. Foto: Verskaf
Kort ná die voorval het die polisie Dinsdagoggend 'n span speurders saamgestel om verskeie leidrade en inligting op te volg.
Die polisie het later die oggend by 'n huis in Aquapark in Kirkwood toegeslaan waar die sewe mans in hegtenis geneem is. Na bewering is hulle met verskeie artikels uit die huis in Anglestraat in hul besit betrap.
Die polisie het ook beslag gelê op ammunisie wat vermoedelik uit dieselfde huis gesteel is.
Die groep vermeende inbrekers sal Donderdag in die landdroshof verskyn. Hulle word onder meer aangekla van huisbraak, diefstal, brandstigting, die onwettige besit van ammunisie en die besit van vermoedelik gesteelde eiendom.
Brig. Ronald Koll, waarnemende bevelvoerder van die Uitenhage-polisiegebied, het die gemeenskap bedank vir die waardevolle inligting wat verskaf is en wat tot die inhegtenisneming van die groep verdagtes gelei het.